钦定古今图书集成/历象汇编/岁功典/第063卷 > 贺新郎〈忆别〉 姚勉
## 钦定古今图书集成/历象汇编/岁功典/第063卷 > 贺新郎〈忆别〉 姚勉

薄暮收残暑。叹西风、暗换流年，又还如许。鸦背斜阳
初敛影，云澹新凉天宇。人袖手、阑干凝伫。邻笛唤将
乡思动，听愁声、又入梧桐雨。秋到也，尚羁旅。　故人
只在江南渚。想应嫌、久恋东华，软红尘土。寄远裁衣
知念否，新月家家砧杵。魂梦想、鹅黄金缕。雁影不来
天更远，写书成、欲寄凭谁与。知客恨，两蛩语。